Virallinen lehti nro C 207 , 21/07/1999 s. 0167



KIRJALLINEN KYSYMYS P-0016/99 esittäjä(t): Konstantinos Hatzidakis (PPE) komissiolle (12. tammikuuta 1999) Aihe: Tietokone- ja kirjastomäärärahojen käyttöönotto Kreikan kouluissa Kreikkalainen koulutuksen ja valmentavan ammatillisen koulutuksen toimintaohjelma (EPEAK) ja erityisesti sen alaohjelma 1 "Perus- ja tekninen koulutus" sisältävät toimet 1.1b ja 1.4c, joiden tarkoituksena on tietojenkäsittelyn kehittäminen Kreikan kouluissa, sekä toimet 1.3c ja 1.4b, joiden tarkoituksena on kirjastojen kehittäminen Kreikan kouluissa. Saamieni yhteenvetotietojen mukaan toimia 1.4b ja 1.4c varten varattuja määrärahoja ei ollut otettu käyttöön marraskuuhun 1998 mennessä lainkaan, toimen 1.3c määrärahoja ei lähes lainkaan, ja toimen 1.1b määrärahojen käyttöönottoastetta voidaan myös pitää lähes olemattomana, jos jätetään huomioimatta kirjoja ja henkilöstöä varten varatut määrärahat, joiden käyttöönottoaste näyttää jo olevan 100 %. Pyytäisin komissiota ilmoittamaan minulle seuraavat tiedot: 1. Mikä on edellä mainittuja toimia varten varattujen määrärahojen tarkka käyttöönottoaste ja mitä asian suhteen aiotaan tehdä tulevaisuudessa? 2. Mistä määrärahojen käyttöönoton huomattava viivästyminen johtuu ja mitä seurauksia viivästymisestä voi koitua tietojenkäsittelyn ja kirjastojen kehittämiselle Kreikan kouluissa? 3. Miksi toimen 1.1b osalta kirjoja ja henkilöstöä varten varatut määrärahat on käytetty kokonaan, mutta useimpia muita suunniteltuja hankkeita varten varattuja varoja ei ole käytetty lainkaan? Komission jäsenen Pádraig Flynninkomission puolesta antama vastaus (24. helmikuuta 1999) Kyseiset toimet saavat yhteisrahoitusta Euroopan sosiaalirahastolta (ESR) ja Euroopan aluekehitysrahastolta (EAKR) Kreikkaa koskevan yhteisön tukikehyksen toimenpideohjelman yhteydessä. 1. Koulutusasioista vastaavalta ministeriöltä saatujen tietojen mukaan ministeriön maksamat summat, jotka ilmaistaan prosentteina toimien kokonaistalousarvioista, olivat vuoden 1999 alussa seuraavat: ESR 64 prosenttia ja EAKR 3 prosenttia (tietotekniikka) sekä ESR 1,6 prosenttia ja EAKR nolla prosenttia (koulukirjastot). Luvuista ilmenee, että tilanne on kriittinen, kun nykyisen ohjelmajakson loppuun ei ole enää vuottakaan. Koulutusasioista vastaava ministeriö ilmoittaa, että se on ryhtyyt tarvittaviin toimenpiteisiin nopeuttaakseen toimien toteuttamista. Lisäksi Kreikan viranomaiset korostavat, että käyttöasteet kasvavat nopeasti seuraavien kuukausien aikana ja että kaikki määrärahat saadat käytetyksi määräaikaan mennessä. 2. ja 3. Toimien toteuttamisen viivästyminen johtuu monista syistä, pääosin ehkä toimien viivästyneestä määrittelemisestä ja aloituksesta, kansallisten toimistojen vähyydestä, toimien monimutkaisuudesta ja raskaasta hallinnosta. Tietotekniikan tuomista kouluihin ja koulukirjastojen perustamista käsitellään lähes ainostaan toimenpideohjelmassa "Education and initial training". Jos yhteisön määrärahoja ei käytetä määräajassa, toimia on supistettava (tietotekniikkaa ja kirjastoja harvempiin kouluihin), eikä alkuperäisiä tavoitteita saavuteta. Komissio kehottaa arvoisaa parlamentin jäsentä ottamaan yhteyttä Kreikan koulutusasioista vastaavaan ministeriöön.